മുസ്ലിം യൂത്ത് ലീഗ് ഭാരവാഹി തിരഞ്ഞെടുപ്പ്: മുനവറലി വീണ്ടും പ്രസിഡന്റ്, പി.കെ. ഫിറോസ് ജനറല് സെക്രട്ടറി കോഴിക്കോട്: മുസ്ളിം യൂത്ത് ലീഗ് സംസ്ഥാന പ്രസിഡന്റായി പാണക്കാട് മുനവറലി ശിഹാബ് തങ്ങളെയും ജനറല് സെക്രട്ടറിയായി പി.കെ.ഫിറോസിനെയും കൗണ്സില് യോഗം വീണ്ടും തിരഞ്ഞെടുത്തു. പി. ഇസ്മായിലാണ് വയനാട് ട്രഷറര്. മുജീബ് കാടേരി, ഫൈസല് ബാഫഖി തങ്ങള്, അഷ്റഫ് ഇടനീര്, കെ.എ. മാഹിന് എന്നിവരെ വൈസ് പ്രസിഡന്റുമാരായും സി.കെ. മുഹമ്മദലി, അഡ്വ.നസീര് കാര്യറ, ഗഫൂര് കോല്ക്കളത്തില്, ടി.പി.എം. ജിഷാന് എന്നിവരെ സെക്രട്ടറിമാരായും തിരഞ്ഞെടുത്തു. ഭാരവാഹികളുടെ എണ്ണം 17 ല് നിന്ന് 11 ആയി കുറച്ചു. സീനിയര് വൈസ് പ്രസിഡന്റ് സ്ഥാനവും ഒഴിവാക്കി. സെക്രട്ടറിമാര് ഏഴില് നിന്ന് നാലായി. ഭാരവാഹി ലിസ്റ്റില് വനിതാ പ്രാതിനിധ്യമില്ല. മുസ്ളിംലീഗിന്റെ പോഷക സംഘടനകളില് 20 ശതമാനം പ്രാതിനിധ്യം നല്കാന് മഞ്ചേരിയില് ചേര്ന്ന പ്രവര്ത്തക സമിതി തീരുമാനിച്ചിരുന്നു. എന്നാല് ഈ നിര്ദ്ദേശം യൂത്ത് ലീഗില് നടപ്പായില്ല. കോഴിക്കോട് ലീഗ് ഹൗസില് ചേര്ന്ന സംസ്ഥാന കൗണ്സില് യോഗത്തില് റിട്ടേണിംഗ് ഓഫീസര്മാരായ പി.എം.എ. സലാം, സി.മമ്മൂട്ടി എന്നിവര് തിരഞ്ഞെടുപ്പിന് നേതൃത്വം നല്കി. മുസ്ലിംലീഗ് ദേശീയ ജനറല് സെക്രട്ടറി പി.കെ. കുഞ്ഞാലിക്കുട്ടി യോഗം ഉദ്ഘാടനം ചെയ്തു. മുസ്ലിംലീഗ് ദേശീയ ട്രഷറര് പി.വി. അബ്ദുള് വഹാബ് എം.പി, യൂത്ത് ലീഗ് ദേശീയ ജനറല് സെക്രട്ടറി അഡ്വ. വി.കെ. ഫൈസല് ബാബു തുടങ്ങിയവര് പ്രസംഗിച്ചു.